ኢህአዴግ የድርጅት ስራዎችን ገምግሞ ቀጣይ የትኩረት አቅጣጫዎችን አስቀመጠ
የምክር ቤቱ ጽህፈት ቤት ትናንት ለዋልታ ኢንፎርሜሽን ማዕከል  በላከው መግለጫ እንዳስታወቀው፤ የስራ አስፈጻሚ ኮሚቴው ግንቦት 29 እና 30 ቀን 2008 ዓ.ም መደበኛ ስብሰባውን አካሂዷል።ኮሚቴው በበጀት ዓመቱ በድርቅ ምክንያት ባለፈው የበልግና የመኸር ምርት የደረሰውን ተጽእኖ በመስኖ ልማት ለማካካስ ከዝግጅት ምእራፍ ጀምሮ ትኩረት ተሰጥቶ በተደራጀ ሁኔታ ርብርብ በመደረጉ አበረታች ውጤት መገኘቱን ገምግሟል።ኮሚቴው የመስኖ ልማት ለፈጣንና ዘላቂ ልማት ካለው ከፍተኛ ፋይዳ አኳያ በአፈጻጸሙ የተገኙ መልካም ተሞክሮዎችን የማስፋት እንዲሁም ከግብዓት፣ ከቴክኖሎጂና ከግብይት ጋር የተያያዙ ችግሮችን መፍታት በቀጣይነት ትኩረት ሰጥቶ መከናወን እንደሚገባ ገልጿል፡፡በዘንድሮው የበልግ ወቅት የነበረውን የተሻለ የዝናብ እድል አሟጦ ለመጠቀም እንዲቻል በየደረጃው የበልግ ልማት ዕቅድ ተዘጋጅቶ ለግብርና ልማት ሰራተኞችና አርሶ አደሮች የክህሎት ስልጠና ተሰጥቶ ወደ ስራ መገባቱን ያስታወሰው ኮሚቴው፤ በዚህም  በሀገር ደረጃ ለማልማት የተያዘውን ግብ ማሳካት የተቻለ መሆኑን ገምግሟል፡፡በመጪው የክረምት ወቅት መደበኛ የዝናብ መጠንና ስርጭት እንደሚኖር የተተነበየ መሆኑን ታሳቢ በማድረግ ለመኸር ልማቱ ያለውን አመቺነት በአግባቡ መጠቀም እንደሚገባ የጋራ ግንዛቤ ተወስዶ እየተከናወኑ የሚገኙ የዝግጅት ስራዎችን ኮሚቴው በዝርዝር ገምግሟል፡፡በየደረጃው እየተከናወኑ የሚገኙ የእቅድ ዝግጅት፣ ፈጻሚን የማዘጋጀትና የግብአት አቅርቦት ስራዎች ያልተሟላውን በማሟላት፣ በተግባር ምእራፍ የተሻለ ርብርብ በማድረግ ያለፈውን ዓመት ምርት በማካካስ ጭምር ከፍተኛ ውጤት ማስመዝገብ እንደሚገባ ኮሚቴው  ጠቁሟል፡፡በተደራጀ የልማት ሠራዊት ንቅናቄ የግብአትና የቴክኖሎጂ ፓኬጆችን በአግባቡ በመጠቀም ምርትና ምርታማነትን ለማሳደግ ከእርሻ ዝግጅት ጀምሮ የግብዓት ፍላጎት የመፍጠር፣ የአጠቃቀም ማሻሻልን የሚያመጡ አሰራሮችን በጥብቅ ይዞ ተግባራዊ ማድረግ አስፈላጊ መሆኑን ያመለከተው ኮሚቴው፤ ለዚህም አደረጃቶችን አጠናክሮ ወደ ስራ የማስገባት ጉዳይ ትኩረት ሊሰጠው እንደሚገባ ጠቅሷል፡፡ስራ አስፈጻሚ ኮሚቴው እንዳመለከተው፤ በበጀት አመቱ በገጠርም ሆነ በከተማ የስራ እድል ፈጠራ ስራዎች የተከናወኑ ቢሆንም ካለው የስራ አጥ ቁጥር ብዛት አኳያ ቀጣይ ትኩረትን ይሻል ብሏል ፡፡በገጠርና ከተማ የወጣቶችንና የሴቶችን ኢኮኖሚያዊ ተጠቃሚነት ማረጋገጥ ቅድሚያ የሚሰጠው ጉዳይ በመሆኑን ከግንዛቤ በማስገባት የተቋቋመው ብሄራዊ አስተባባሪ ኮሚቴ ባስቀመጣቸው አቅጣጫዎች መሰረት ክልሎችና የተለያዩ የፌዴራል ሚኒስቴር  መስሪያ ቤቶች የስራ ዕድል  ለመፍጠር የሚያስችል እቅድ አዘጋጅተው ወደ ተግባር በመግባት ላይ መሆናቸውም ተመልክቷል፡፡የተጀመረውን ስራ አጠናክሮ ማስቀጠል እንደሚገባም በአጽንኦት ገልጿል፡፡በአነስተኛና ጥቃቅን ኢንተርፕራይዝ ልማት የተገኙ ውጤቶችን ማስፋትና የሚያጋጥሙ ተግዳሮቶችን በቀጣይነት መፍታት እንደሚገባም ጠቁሟል፡፡በሁለተኛው የዕድገትና የትራንስፎርሜሽን ዕቅድ የኢንዱስትሪ ልማቱን በፍጥነት ለማሳደግ የአነስተኛ፣ የመካከለኛና የከፍተኛ የኢንዱስትሪ ፓርክ በተቀመጠው አቅጣጫ መሰረት እየተከናወኑ ያሉ ስራዎች በየደረጃው ተጠናክረው መቀጠል እንደሚገባቸው  ኮሚቴው አጽንኦት ሰጥቶታል፡፡ከባለፈው ዓመት ጀምሮ በኤልኒኖ ምክንያት የተከሰተው ድርቅ በዜጎች ህይወት ላይ ጉዳት እንዳያደርስ በተቀመጠው አቅጣጫ መሰረት የተከናወኑ ስራዎች ውጤታማ መሆናቸውን ኮሚቴው ገምግሟል ።የፌዴራል መንግስትም ሆነ የክልል መንግስታት፣ በየደረጃው የሚገኘው የህብረተሰብ ክፍሎችና የግል ባለሀብቱ የድርቁን አደጋ ለመከላከል እያደረጉት ያለው ርብርብ አገራዊ አቅም እየተፈጠረ መምጣቱን እንደሚያሳይ አመልክቷል።ይህም ወደፊት በራስ አቅም ማንኛውንም የአደጋ ተፅዕኖ ለመቋቋም እንደሚቻል ልምድ የሚወሰድበት መሆኑን ኮሚቴው ገምግሟል፡፡የድርቁ ተጽዕኖ በአስተማማኝ ሁኔታ እስኪወገድ ድረስም ስራው ተጠናክሮ እንደሚቀጥል ኮሚቴው አጽንኦት የሰጠው ጉዳይ ነው ብሏል ፡፡ከድርቁ ባሻገር በአየር ንብረት መዛባት ምክንያት እያጋጠመ ያለውን የጎርፍ አደጋ ለመከላከል እየተከናወኑ ያሉ ስራዎች በቀጣዩ ክረምትም ትኩረት ተሰጥቷቸውና ተጠናክረው መቀጠል እንደሚገባቸው ኮሚቴው አጽንኦት ሰጥቶታል፡፡የአፈርና ውሃ ጥበቃ ስራና  የችግኝ ተከላ ስራን በማጠናከር የጎርፍ አደጋውን መቀነስ እንደሚገባም ኮሚቴው ገልጿል፡፡  በተደጋጋሚ ጊዜ ለጐርፍ አደጋ በሚጋለጡና የመሬት መንሸራተት በሚያጋጥማቸው አካባቢዎች ላይ ልዩ ትኩረት ሰጥቶ መስራት እንደሚገባ አመልክቷል፡፡መልካም አስተዳደርን ለማስፈን እየተደረገ ያለው ጥረት አካል የሆነው በገጠርና በከተማ ከነዋሪው ህዝብና ከተለያዩ የህብረተሰብ ክፍል ተወካዮች ጋር በርካታ የውይይት መድረኮች መካሄዳቸውን የገመገመው ኮሚቴው፤ በየደረጃው በህዝቡ የተነሱ ችግሮችን ለመፍታት የተጀመረው ተግባራዊ እንቅስቃሴ በድርጅት፣ በመንግስትና በህዝብ የተደራጀ ንቅናቄ ተጠናክሮ የሚቀጥል መሆኑን አረጋግጧል ፡፡ 